གོང་ཞུས་བོད་ཀྱི་ཆབ་སྲིད་བཙོན་པ་ཁོང་གཉིས་ལ་དུས་བཀག་བཙོན་འཇུག་གི་ཉེས་ཆད་བཅད་པར་མ་ཟད་ཆབ་སྲིད་ཀྱི་ཁེ་དབང་ཡང་འཕྲོག་ཡོད་པ་དང་།རྒྱ་གཞུང་གི་ཉེས་དོན་བཅའ་ཁྲིམས་ལྟར་ན།རྒྱལ་ཁབ་ཀྱི་བདེ་འཇགས་ལ་ཉེས་ཁ་བཟོས་པ་དང་ཉེས་དོན་གཞན་དག་ལ་ལོ་གཅིག་ནས་ལོ་ལྔ་བར་གྱི་དུས་བཙོན་ཉེད་ཆད་གཅོད་ཁར་ད་དུང་ཆབ་སྲིད་ཀྱི་ཁེ་དབང་འཕྲོག་ཆོག་པར་གཏན་འབེབས་བྱས་ཡོད་པ་དང་།ཆབ་སྲིད་ཀྱི་ཁེ་དབང་འཕྲོག་པའི་མི་སྒེར་སུ་ཡིན་ཡང་ཉེན་རྟོག་པའི་དོགས་ཟོན་ལྟ་ཞིབ་འོག་ཏུ་འཇོག་གི་ཡོད་པ་དང་།ཁོ་ཚོར་ཞི་བའི་རྔམ་སྟོན་ཁྲོམ་སྐོར་ནང་ཞུགས་མི་ཆོག་པའི་ཁར་ཚོགས་འབྲེལ་རང་དབང་དང་འདུ་འཛོམ་རང་དབང་།བསམ་བརྗོད་རང་དབང་གི་ཐོབ་ཐང་ཁག་འཕྲོག་གི་ཡོད་པ་རེད།དགེ་རྒན་ནམ་མཁའ་བྱམས་བཙོན་གྲོལ་བཏང་ཉིན་ནས་བཟུང་ཁོང་གི་ཆབ་སྲིད་ཁེ་དབང་འཕྲོག་ཡོད་པ་དང་།མགོན་པོ་ཚེ་བརྟན་གྱི་ཆབ་སྲིད་ཁེ་དབང་འཕྲོད་མིན་གྱི་གནས་ཚུལ་ཤེས་རྟོགས་མ་ཐུབ་པར་ལྷག་ཡོད།